มหกรรมร่วมใจแก้หนี้ มีหนี้ต้องแก้ไข เริ่มต้นใหม่อย่างยั่งยืน” สัญจร ครั้งที่ 4 จังหวัดชลบุรี 20-22 มกราคมนี้
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) ในฐานะประธานคณะกรรมการสมาคมสถาบันการเงินของรัฐ กล่าวว่า ธนาคารอาคารสงเคราะห์ (ธอส.) ร่วมกับสถาบันการเงิน จัดงาน “มหกรรมร่วมใจแก้หนี้ มีหนี้ต้องแก้ไข เริ่มต้นใหม่อย่างยั่งยืน” สัญจร ครั้งที่ 4 ณ ศาลาประชาคมเทศบาลเมืองบ้านสวน จังหวัดชลบุรี ช่วงวันที่ 20-22 มกราคมนี้ ตั้งแต่เวลา 10.00 น.- 18.00 น.  เพื่อแก้ปัญหาหนี้ครัวเรือนอย่างจริงจังและต่อเนื่อง ทั้งประชาชนและผู้ประกอบธุรกิจที่ประสบปัญหาหนี้สิน โดยแบ่งเป็น 3 กิจกรรมคือ การแก้ปัญหาหนี้สินที่มีอยู่เดิม ด้วยการปรับปรุงโครงสร้างหนี้ การปรับเงื่อนไขการชำระหนี้ เพื่อช่วยผ่อนปรนภาระหนี้ให้สอดคล้องกับรายได้ที่ลดลง การสร้างรายได้ผ่านการสร้างอาชีพ หรืออาชีพเสริม เพื่อช่วยเพิ่มรายได้ให้กับประชาชนและผู้ประกอบการให้เพียงพอต่อการชำระหนี้ แล้วขอรับสินเชื่อเพิ่มเติมเพื่อใช้เป็นเงินทุนหมุนเวียน หรือเป็นแหล่งทุนเพื่อสร้างรายได้เพิ่ม และสุดท้าย การสร้างภูมิคุ้มกันให้ประชาชนด้วยการส่งเสริมทักษะในการประกอบอาชีพให้ประชาชนมีรายได้ที่เพียงพอและมั่นคง และการเสริมสร้างความรู้ทางการเงิน เพื่อสร้างความตระหนักถึงการวางแผนทางการเงินและส่งเสริมการบริหารจัดการด้านการเงินอย่างถูกต้องจะแก้ปัญหาหนี้ครัวเรือนได้ยั่งยืน ขอเชิญชวนลูกหนี้ในจังหวัดชลบุรีและพื้นที่ใกล้เคียง ข้าราชการครูและบุคลากรทางการศึกษาที่ประสบปัญหาให้เข้าร่วมงาน เพื่อเข้ารับการช่วยเหลือแก้ปัญหาหนี้จากหน่วยงานต่างๆ ที่พร้อมจะให้ความช่วยเหลือ คาดว่า จะช่วยเหลือลูกหนี้ให้สามารถแก้ปัญหาภาระหนี้สินที่มีอยู่ได้อย่างตรงจุด ได้รับการส่งเสริมความรู้และการสร้างวินัยทางด้านการเงิน เพื่อจะหลุดพ้นจากกับดักหนี้สินได้ยั่งยืนสำหรับงานมหกรรมครั้งนี้ได้รับความร่วมมือจากธนาคารพาณิชย์ 5 แห่งคือ ธนาคารกรุงเทพ จำกัด (มหาชน) ธนาคารกรุงศรีอยุธยา จำกัด (มหาชน) ธนาคารกสิกรไทย จำกัด (มหาชน) ธนาคารไทยพาณิชย์ จำกัด (มหาชน) และธนาคารยูโอบี จำกัด (มหาชน) รวมทั้งมีหน่วยงานให้คำปรึกษาเกี่ยวกับการประกอบธุรกิจหรือการพัฒนาอาชีพ และหน่วยงานในระดับพื้นที่ทำหน้าที่ช่วยเหลือด้านรายได้และหนี้สินให้กับประชาชนเข้าร่วมเพิ่มเติมด้วย เพื่อให้การแก้ปัญหาหนี้สินทำได้อย่างครอบคลุมและสอดคล้องกับความต้องการของประชาชนและผู้ประกอบการมากขึ้น